# Hisop (restaurant)

Hisop és un restaurant ubicat al barri de Sant Gervasi Galvany de Barcelona, creat l'any 2001 i dirigit pel xef Oriol Ivern.
Situat al número 9 del passatge Marimon del barri de Sant Gervasi de Barcelona, el restaurant Hisop va aconseguir la primera Estrella Michelin l'any 2010, i des d'aleshores l'ha mantingut cada any, evolucionant gastronòmicament. Al restaurant Hisop es barrejen experiència i innovació amb un alt nivell de qualitat, especialitzant-se en la cuina catalana contemporània amb productes de primera qualitat per crear nous sabors, a més d'un toc original i sofisticat en la presentació exquisida dels seus plats. Els elements que diferencien Hisop de la resta de restaurants i que li aporten una personalitat pròpia són la carta i el menú que es modifiquen quatre vegades l'any, l'oferta de productes de qualitat i estricta temporalitat, un exercici de creació constant que impedeix la repetició de plats, els preus molt ajustats, i la oferta d'una cuina personal que parteix de la tradició catalana sense estridències, ni abús de tècniques moleculars, ni elements que distorsionen el producte i els sabors. Entre els integrants de l'equip del restaurant es troben Jordi Tarré, cap de cuina, Carmeta Torrents, cap de sala amb Mireia Andreu i Sophie Glossin, Mario Ubieto, a la cuina dolça, i l'Alam Shaharia, al capdavant de la de la neteja. El 2023, precisament, la xef pastissera de l'Hisop, Mar Ibáñez, fou reconeguda amb el Premi Sosa a les millors postres creatives 2023 en el marc del Fòrum Gastronòmic celebrat a Barcelona.
Entre els premis que ha rebut Hisop, a més de l'estrella michelín l'any 2010, destaquen els 'Dos Sols' de la Guia Repsol 2021 o el Grand Prix Le Fooding del 2004. A més, l'any 2007 Oriol Ivern també va rebre el premi al millor cuiner jove de l'Acadèmia Catalana de Gastronomia.

## Referències

* ↑ Roig, Antoni «El restaurant amb estrella Michelin que pot canviar-te la vida. Hisop va aconseguir la primera estrella l'any 2010 i des d'aleshores l'ha mantingut cada any, evolucionant gastronòmicament». El Nacional, 27-11-2022 [Consulta: 11 juliol 2024].
* ↑ Rodon, Rosa «Un àpat amb estrella que podras pagar. Hisop, un restaurant de nivell que val el que costa». Diari ARA, 20-10-2022 [Consulta: 11 juliol 2024].
* ↑ Stevens, Tara «Restaurant Review: Hisop». Metropolitan Barcelona [Consulta: 11 juliol 2024].
* 1 2 «Hisop». Time Out, 23-11-2018. [Consulta: 11 juliol 2024].
* ↑ «Hisop - Barcelona». Els Llepaplats. [Consulta: 11 juliol 2024].
* ↑ Jolonch, Cristina «Hisop, un ejemplo en muchos sentidos. El restaurante de Oriol Ivern, que cumple 20 años, es modélico por su cocina llena de matices, por la complicidad del equipo, la relación calidad-precio o sus medidas anti-covid». La Vanguardia, 08-05-2021 [Consulta: 11 juliol 2024].
* ↑ Rodon, Rosa «Carmeta Torrents, la cap de sala de l’Hisop que va trencar el motlle. Ella i el seu equip van ser reconegudes com a finalistes a premi revelació a Madrid Fusión». Mengem Ara.cat -Diari ARA, 09-05-2024 [Consulta: 11 juliol 2024].
* ↑ Capel, José Carlos «El éxito de Hisop y el salmonete que permanece inamovible. El cocinero y propietario Oriol Ivern ha hecho de este pequeño restaurante barcelonés un espacio para 20 comensales, atendido por un equipo competente, que difícilmente defrauda». El País, 30-11-2023 [Consulta: 11 juliol 2024].
* ↑ Bassas, Josep «Mar Ibáñez, del restaurant Hisop, premi a les millors postres creatives 2023. La xef pastissera ha estat reconeguda pel jurat per una recepta d'aprofitament feta amb ingredients sobrants del menú d'estiu». Betevé, 06-11-2023 [Consulta: 11 juliol 2024].
* ↑ «El beguetà Oriol Ivern revalida l'estrella Michelin del restaurant Hisop». La Premsa del Baix, 24-11-2022 [Consulta: 11 juliol 2024].

## Enllaços externs

* Hisop